Яким Сивч

**Яким Сивч** (*26. април 1935, Руски Керестур, Югославия—†2. децембер 1987, Руски Керестур, Войводина, СФРЮ), музични педаґоґ, композитор, музичар и спортиста.

## Биоґрафия
Яким Сивч ше народзел 26. априла 1935. року у Руски Керестур, як наймладши спомедзи троїх дзецох оца Якима и мацери Мелани (народзеней Чизмар). Шестри му Гелена (познєйше наставнїца и малярка) и Анґела (одата Колєсар). Основну школу и нїзшу ґимназию закончел у Руским Керестуре, висши класи ґимназиї започал у Оджаку, а вельку матуру закончел у Бачкей Паланки. После велькей матури пробовал ше уписац на Музичну академию у Беоґрадзе, алє го там нє прияли бо пред тим нє закончел штредню музичну школу та ше, по жаданю родичох, уписал на студиї права на Правним факултету у Беоґрадзе. Медзитим, и надалєй його преокупация була музика. Гармоника и под час студийох права була його стаємни провадзач.

Под час студийох у Беоґрадзе бул член оркестрох у КУД Иво-Лола Рибар, Вукица Митрович, Мика Митрович и Брача Стаменкович. У тим чаше упознал ше и зоз Владимиром Горняком-Фицком, беоґрадским студентом ветерини з Коцура, котри мал барз приємни глас и знал крашнє шпивац. Вони двоме на рижних концертох посциговали красни успихи, окреме у интерпретованю русийских писньох, котри у тедишнїм чаше були барз популарни. То ище баржей утвердзело Якима Сивча у опредзелєню же би музика постала його животна професия. После уписаного пиятого семестра на Правним факултету, дефинитивно напущує студиї права и одходзи одслужиц войско.

Яким Сивч бул активни дружтвени и спортски роботнїк и зохабел глїбоки шлїди на планє пестованя атлетики, гокею на лядзе и корчоляню у Руским Керестуре.

Яким Сивч  ше оженєл зоз Смилю родз. Радойчин 26. марца 1961. року и у малженстве мали двойо дзеци, сина Владимира  и дзивку Весну.

У 1962. року почал робиц у керестурским Доме култури як шеф рахунководства, гоч за тото нє мал одвитуюци квалификациї, алє ше знало же як искусни музичар годзен вельо помогнуц у орґанизованю музичного живота. Теди вон паралелно почал робиц и у Школи за основне музичне образованє у Кули. Пошвидко и у Руским Керестуре отворене видвоєне оддзелєнє тей школи. То були фундаменти музичного образованя у валалє.

## Музична и педаґоґийна робота
То источасно и рок кед ше почало зоз пририхтованями фестивала Червена ружа, чий єден з орґанизаторох, сновательох и „кум“ бул праве Яким Сивч. Вон пририхтал за наступ на сцени шицких шпивачох на першей Червеней ружи, хторих провадзел праве його оркестер под назву *Шкорванчки*, у составе Владислав Надьмитьо, Михайло Микита, Теофил Сабадош, Мирон Джуджар, Михал Чордаш и Яким Сивч. Уж на першей Ружи виведзени и перши три Сивчово ориґинални композициї забавного характера – *Щешлїва ноц*, на його власни текст, *Єшеньска ружа* на слова Янка Грубенї и *Модерна любов* („Вше ше людзе любовали“) на слова Юлияна Каменїцкия. Прето з правом можеме повесц же Яким Сивч зачатнїк новшей рускей забавней музики. Попри тим, вон значне число композицийох зложел у народним духу як и велї композициї за дзеци а ма и вецей композициї обробени за хор.

Яким Сивч друковал 1965. року кнїжочку *Забавни мелодиї и романси* у хторей обявени 22 його власни композициї. Видруковани му и зборнїк дзецинских писньочкох зоз провадзеньом на гармоники „*Весели* *гармоникаше*.”

У 1966. року вон позарядово закончує штредню музичну школу и уписує ше на музични напрям Висшей педаґоґийней школи у Сараєве, дзе з успихом дипломовал 26. септембра 1969. року и почал робиц як наставнїк музичного образованя у Основней школи Петро Кузмяк у Руским Керестуре.

Яким Сивч бул одлични гармоникаш, знал и зашпивац, писал часто тексти за свойо композици, алє остал насампредз запаметани як композитор. Яким Сивч розпочал єдну нову обласц роботи у рамикох музичного скарбу Руснацох, а то було осучасньованє рускей шпиванки. Дзекуци велькому таланту Яким Сивч компоновал велї красни шпиванки хтори уж за його живота постали часц рускей народней музики. Тиж барз значна и його воспитна робота. Бо, велька векшина младих людзох котри ше у 70-тих и 80-тих рокох ХХ сторочя занїмали зоз твореньом рускей шпиванки, хтори ю виводзели и хтори ю насправди любели, перши сознаня о рускей музики доставали од їх наставнїка Якима Сивча. Як наставнїк и учаснїк велїх музичних акцийох Яша знал приблїжиц музику ґу людзом, а вони му, вецей генерациї, на тим окреме подзековни. На трох ґрамофонских плочох и вецей авдиокасетох находзи ше його музика; у штирох кнїжкох зазначени ноти його композицийох, а музични емисий наших радио-станїцох нє мож задумац без його популарних шпиванкох.

У 1984. року, по нєполних 22 рокох роботного стажу, пре чежку хороту бул примушени пойсц до инвалидскей пензиї. Свидоми безвиходносци зоз такого стану, упокоєл ше 2. децембра 1987. року.

Поховани є у Руским Керестуре.

## Композициї

## Литература
* Тамаш, др Юлиян, "Яким Сивч (1935-1987)", *Руски Керестур, лїтопис и история (1745-1991),* Месна заєднїца Руски Керестур, 1992,  бок.
* *Яким Сивч поета нотох (1935–1987)* нотни и текстуални записи – Видавателє НВУ Руске слово Нови Сад и Завод за културу войводянских Руснацох, ношитель проєкта Руске културно-просвитне дружтво Нови Сад, Н. Сад 2010,
* Интервю Дю. Папгаргая з Я. Сивчом: *ЗАБАВНУ МУЗИКУ МОЖЕМЕ И МИ ТВОРИЦ И ПЕСТОВАЦ,* *Руске слово*, 20. септембер 1963, бок 3
* Яким Сивч: *Забавни мелодиї и романси.* НВУ Руске слово, Руски Керестур, 1965. Боки 32.
* „Яким Сивч Живот осудзени на музикуˮ, *30 червени ружи,* НВУ Руске слово, Нови Сад, 1991,  б. 118.

## Вонкашнї вязи
* ''Яким Сивч,'' биоґрафия и реґистер композицийох на фестивалу, *Червена ружа 1962-2011*, Том II, Завод за културу войводянских Руснацох, Нови Сад, 2014, б.  534-536
* Гавриїл Колєсар: Яким Сивч, композитор, музични педаґоґ и инструменталиста, *Руснаци у швеце, Рок IV, ч. 3, Септембер-Децембер 2005*, б. 18.
* ''Гелена Сивч и Яким Сивч'', ТВ Нови Сад, новембер 1988. року

## Ґалерия

Файл:Keresturski studenti u Bgdu.jpg|алт=Керестурски студенти у Беоґрадзе под час преходзки по Калемеґднє.|Керестурски студенти хтори студирали у Беоґрадзе под час преходзки по Калемеґднє. З лїва: Янко Сабадош Ганц, Владимир Новта Корпащик, Яким Сивч, Петро Хома, Йоаким Будински Будинєц и Янко Колошняї.
Файл:Orkester Sivgamuriz.jpg|алт=Оркестер Сивґамуриз вежба у квартелю Ризничових|Оркестер *Сивґамуриз*: Яким Сивч, гармоника, Владимир Мученски, клавир, Владимир Новта, Владимир Ґаднянски, бас и Павле Ризнич, кларинет.
Файл:Sivč Jelena Waldo.jpg|Яким Сивч, Єлена и Владимир Солонар у Руским Керестуре
Файл:Sivč i Miki Jevremović.jpg|алт=Яким Сивч и Миодраґ Мики Євремович|Яким Сивч и Миодраґ Мики Євремович  у чаше кед  Мики знял синґл ґрамфонску плочу зоз Сивчовима композициям.


Катеґорія:Русиньскы поеты
Катеґорія:Русиньскы писателї
Катеґорія:Композіторы і музиканты
Катеґорія:Диригенты
Катеґорія:Руски Керестур